ORDE do 22 de marzo de 2007 pola que se convocan, para o ano 2007, as axudas aos plans de reestruturación e reconversión do viñedo en Galicia.
CONSELLERÍA DO MEDIO RURAL — III. OUTRAS DISPOSICIÓNS — 30/03/2007

O Regulamento (CE) 1493/1999 do Consello, do 17 de maio, establece a organización común do mercado vitivinícola; as disposicións de aplicación no relativo ao potencial de produción veñen previstas no Regulamento (CE) 1227/2000 da Comisión, do 31 de maio. No ámbito estatal, as medidas de desenvolvemento da normativa comunitaria están establecidas no Real decreto 1472/2000, do 4 de agosto, que regula o potencial de produción vitícola.
Pola súa banda, a Orde do 5 de setembro de 2000, da Consellería de Agricultura, Gandaría e Política Agroalimentaria, modificada polas ordes do 27 de marzo de 2003 (DOG nº 63, do 31 de marzo) e do 23 de marzo de 2005 (DOG nº 60, do 30 de marzo), regula os plans de reestruturación e reconversión do viñedo nesta comunidade autónoma, establecendo un réxime de axudas para a realización destes plans.
Esta orde cumpre os requisitos previstos para as bases reguladoras aplicables á concesión de axudas e subvencións, no artigo 78 do Decreto lexislativo 1/1999, do 7 de outubro (modificado pola Lei 14/2004, do 29 de decembro, de medidas tributarias
e de réxime administrativo), polo que se aproba o texto refundido da Lei de réxime financeiro e orzamentario de Galicia, redactado segundo a Lei 8/1999, do 30 de decembro, así como no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Así mesmo, e previstas as bases reguladoras das axudas aos plans de reestruturación e reconversión de viñedo en Galicia, con vixencia indefinida, na Orde do 5 de setembro de 2000, cómpre realizar a convocatoria correspondente a este ano 2007.
En consecuencia, de conformidade co previsto no artigo 30.I.3 do Estatuto de autonomía de Galicia, e no uso das facultades que me confiren os artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia,
DISPOÑO:
Artigo 1º.-Obxecto.
O obxecto desta orde é establecer a convocatoria para o ano 2007, en réxime de concorrencia competitiva, das axudas aos plans de reestruturación e reconversión de viñedo en Galicia, de acordo coas bases previstas na Orde do 5 de setembro de 2000 (DOG nº 175, do 8 de setembro), modificada polas ordes do 27 de marzo de 2003 (DOG nº 63, do 31 de marzo) e do 23 de marzo de 2005 (DOG nº 60, do 30 de marzo).
Artigo 2º.-Condicións e finalidade.
1. Para poder acceder a estas axudas deberanse cumprir os requisitos establecidos na Orde do 5 de setembro de 2000 (DOG nº 175, do 8 de setembro) pola que se determinan as condicións de concesión de axudas para os plans de reestruturación e reconversión de viñedo en Galicia.
2. Estas axudas teñen por finalidade incentivar os plans de reestruturación e reconversión de viñedo, no marco do obxectivo xeral establecido no artigo 11 do Regulamento (CE) 1493/1999, do 17 de maio, do Consello, de adaptar a produción á demanda abranguendo algunha das accións seguintes:
a) Reconversión varietal.
b) Reimplantación de viñedos.
c) Melloras das técnicas de xestión do viñedo.
Artigo 3º.-Prazo e presentación das solicitudes de axuda.
1. As solicitudes de axuda presentaranse entre o 1 de abril e o 31 de maio de 2007, en calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, e, preferentemente, nas oficinas agrarias comarcais da Consellería do Medio Rural.
2. As solicitudes, documentación e procedemento de xestión das axudas serán os establecidos con carácter xeral na Orde do 5 de setembro de 2000 pola que se regulan os plans de reestruturación e reconversión de viñedo en Galicia, salvo o modelo de solicitude (anexo I) que será o establecido na Orde do 22 de marzo de 2002 (DOG nº 61, do 27 de marzo).
3. A presentación da solicitude de axuda polo interesado comportará a autorización á Dirección Xeral de Produción, Industrias e Calidade Agroalimentaria e aos servizos técnicos agrarios das delegacións provinciais para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia para acreditar que o beneficiario está ao día nas súas obrigas tributarias estatais e autonómicas e coa Seguridade Social, e que non ten pendente de pagamento ningunha débeda, por ningún concepto, coa Administración pública da comunidade autónoma.
Non obstante, quedan exentos de xustificar o cumprimento das obrigas ás que se refire o artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, os beneficiarios das axudas especificadas no artigo 41.1º g) da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007.
Artigo 4º.-Pagamentos anticipados.
No caso de solicitar o pagamento anticipado das axudas, rexerá o disposto no artigo 9.2º da Orde do 5 de setembro de 2000 (DOG nº 175, do 8 de setembro) que establece que se poderán conceder anticipos das axudas cando se cumpran as seguintes condicións:
a) Que comezase a execución da medida específica. Para estes efectos, considérase que comezou esta medida cando se teña realizada a arrinca da plantación ou se achegue factura de compra de planta, ou se demostre ou verifique fidedignamente calquera outra operación de carácter irreversible.
b) Que se constituíse unha garantía por un importe igual ao 120%.
Artigo 5º.-Prazos e xustificación.
O cumprimento da finalidade para a que foi concedida a axuda axustarase aos prazos de execución establecidos na Orde do 5 de setembro de 2000 (DOG nº 175, do 8 de setembro) pola que se regulan os plans de reestruturación e reconversión do viñedo en Galicia.
O prazo máximo para a presentación dos xustificantes previstos na antedita orde para acreditar a realización dos investimentos será de dous meses contados desde a certificación destes.
Artigo 6º.-Financiamento.
1. As axudas aos plans de reestruturación e reconversión do viñedo en Galicia estarán financiadas con cargo á aplicación orzamentaria 11.03.713-C 772.1 dos orzamentos da Comunidade Autónoma de Galicia para o ano 2007.
2. A súa dotación para o exercicio 2007 será de 700.000 euros. Para exercicios futuros, tamén con cargo á aplicación orzamentaria 11.03.713-C 772.1, disporase de 200.000 euros para o exercicio 2008; 200.000 euros para o exercicio 2009; 200.000 euros para o exercicio 2010 e 50.000 euros para o exercicio 2011. Estas dotacións poderán verse incrementadas con outros remanentes orzamentarios, sen prexuízo de posteriores variacións producidas como consecuencia de modificacións orzamentarias así como asignacións financeiras fixadas en consonancia co artigo 25 do Real decreto 1472/2000, do 4 de agosto, polo que se regula o potencial de produción vitícola.
Disposicións adicionais
Primeira.-De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, a Consellería do Medio Rural publicará na súa páxina web oficial as concesións das axudas convocadas nesta orde, polo que a presentación da solicitude leva implícita a autorización para o tratamento nece
sario dos datos dos beneficiarios e da súa publicación na citada web.
De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
Segunda.-O anexo IX da Orde do 5 de setembro de 2000 (DOG nº 175, do 8 de setembro), pola que se regulan os plans de reestruturación e reconversión de viñedo en Galicia, substitúese polo que figura como anexo desta orde.
Disposicións derradeiras
Primeira.-Facúltase o director xeral de Produción, Industrias e Calidade Agroalimentaria para ditar as instrucións que considere oportunas para o desenvolvemento e execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 22 de marzo de 2007.
Alfredo Suárez Canal
Conselleiro do Medio Rural